b'\n_START_ARTICLE_\nTravnik\n_START_SECTION_\nIme\n_START_PARAGRAPH_\nDvije su pretpostavke o podrijetlu imena Travnika. Jedna je da je ozna\xc4\x8davao zatravljeni dio u dolini travnik. Druga je da je prema nazivu slu\xc5\xbebenika koji je ubirao travarinu.\n_START_SECTION_\nZemljopis\n_START_PARAGRAPH_\nTravnik je grad u sredi\xc5\xa1njem dijelu Bosne i Hercegovine, u sredi\xc5\xa1njoj Bosni, 90 km sjeverozapadno od Sarajeva, te je ujedno glavni grad \xc5\xbdupanije Sredi\xc5\xa1nja Bosna. Poznat je po tome \xc5\xa1to je bio prijestolnica bosanskih kraljeva u srednjem vijeku, a kasnije i osmanskih vezira od 1686. do 1850. godine, pa i velik dio njegovog kulturnog naslje\xc4\x91a datira iz tog perioda._NEWLINE_Op\xc4\x87ina Travnik ome\xc4\x91ena je s devet op\xc4\x87ina: na jugu Bugojnom, Novim Travnikom i Vitezom, na istoku Zenicom, na sjeveru Tesli\xc4\x87em, Kotor Varo\xc5\xa1i, Skender Vakufom, na zapadu Jajcem i Donjim Vakufom._NEWLINE_Travnik se nalazi vrlo blizu zemljopisnog sredi\xc5\xa1ta Bosne i Hercegovine. Rijeka La\xc5\xa1va protje\xc4\x8de kroz grad, od zapada prema istoku, prije svoga u\xc5\xa1\xc4\x87a u rijeku Bosnu. Grad Travnik se nalazi u velikoj La\xc5\xa1vanskoj dolini, koja povezuje dolinu rijeke Bosne na istoku s dolinom rijeke Vrbas na zapadu._NEWLINE_Travnik le\xc5\xbei na nadmorskoj visini od 514 metara. Njegovo najistaknutije zemljopisno obilje\xc5\xbeje su planine Vilenica i Vla\xc5\xa1i\xc4\x87, koja je dobila ime po Vlasima. Vla\xc5\xa1i\xc4\x87 je jedna od najvi\xc5\xa1ih planina u Bosni i Hercegovini, s nadmorskom visinom od 1943 metra.\n_START_SECTION_\nKlima\n_START_PARAGRAPH_\nTravnik ima kontinentalnu klimu. Prosje\xc4\x8dna ljetna temperatura je 18,2 \xc2\xb0C, prosje\xc4\x8dna zimska temperatura 5\xc2\xb0C. Snijeg u Travniku pada svake godine.\n_START_SECTION_\nNaseljena mjesta\n_START_PARAGRAPH_\nBa\xc4\x8dvice, _NEWLINE_Bandol, _NEWLINE_Bijelo Bu\xc4\x8dje, _NEWLINE_Bili\xc4\x87i, _NEWLINE_Braji\xc4\x87i, _NEWLINE_Brajkovi\xc4\x87i, _NEWLINE_Brankovac, _NEWLINE_\xc4\x8cifluk, _NEWLINE_\xc4\x8cosi\xc4\x87i, _NEWLINE_\xc4\x8cukle, _NEWLINE_Dolac, _NEWLINE_Dolac na La\xc5\xa1vi, _NEWLINE_Donja Trebeu\xc5\xa1a, _NEWLINE_Donje Kr\xc4\x8devine, _NEWLINE_Donji Kori\xc4\x87ani (dio), _NEWLINE_Dub, _NEWLINE_\xc4\x90elilovac, _NEWLINE_Fazli\xc4\x87i, _NEWLINE_Gladnik, _NEWLINE_Gluha Bukovica, _NEWLINE_Gole\xc5\xa1, _NEWLINE_Gornja Trebeu\xc5\xa1a, _NEWLINE_Gornje Kr\xc4\x8devine, _NEWLINE_Gornji Kori\xc4\x87ani (dio), _NEWLINE_Gradina, _NEWLINE_Grahov\xc4\x8di\xc4\x87i, _NEWLINE_Grahovik, _NEWLINE_Gu\xc4\x8da Gora,_NEWLINE_Guvna, _NEWLINE_Hamand\xc5\xbei\xc4\x87i, _NEWLINE_Han Bila, _NEWLINE_Heldovi,_NEWLINE_Jezerci, _NEWLINE_Kljaci, _NEWLINE_Koko\xc5\xa1ari, _NEWLINE_Komar, _NEWLINE_Kraljevice, _NEWLINE_Krpelji\xc4\x87i, _NEWLINE_Kula, _NEWLINE_Kundi\xc4\x87i, _NEWLINE_Lovri\xc4\x87i, _NEWLINE_Mala Bukovica, _NEWLINE_Maline, _NEWLINE_Mileti\xc4\x87i, _NEWLINE_Mi\xc5\xa1ki\xc4\x87a Brdo, _NEWLINE_Mosor, _NEWLINE_Mudrike, _NEWLINE_Nova Bila, _NEWLINE_Orahovo, _NEWLINE_Ora\xc5\xa1ac, _NEWLINE_Orlice, _NEWLINE_Ov\xc4\x8darevo, _NEWLINE_Paklarevo, _NEWLINE_Podkraj, _NEWLINE_Podovi, _NEWLINE_Podstinje, _NEWLINE_Pokraj\xc4\x8di\xc4\x87i, _NEWLINE_Poljanice, _NEWLINE_Polje Slavka Gavran\xc4\x8di\xc4\x87a, _NEWLINE_Pri\xc4\x87i, _NEWLINE_Pulac, _NEWLINE_Puti\xc4\x87evo, _NEWLINE_Radi\xc4\x87a Brdo, _NEWLINE_Radoj\xc4\x8di\xc4\x87i, _NEWLINE_Radonji\xc4\x87i, _NEWLINE_Ri\xc4\x8dice, _NEWLINE_Runji\xc4\x87i, _NEWLINE_Sa\xc5\xbei\xc4\x87i, _NEWLINE_Se\xc4\x8devo, _NEWLINE_Seferi,_NEWLINE_Seli\xc4\x87i, _NEWLINE_Skomorje, _NEWLINE_Slimena, _NEWLINE_Suhi Dol, _NEWLINE_\xc5\xa0e\xc5\xa1i\xc4\x87i, _NEWLINE_\xc5\xa0ipovik, _NEWLINE_\xc5\xa0i\xc5\xa1ava, _NEWLINE_Travnik, _NEWLINE_Turbe, _NEWLINE_Turi\xc4\x87i, _NEWLINE_Varo\xc5\xa1luk, _NEWLINE_Velika Bukovica, _NEWLINE_Vido\xc5\xa1evi\xc4\x87i, _NEWLINE_Vilenica, _NEWLINE_Vi\xc5\xa1njevo, _NEWLINE_Vitovlje, _NEWLINE_Vlahovi\xc4\x87i, _NEWLINE_Vrani\xc4\x87i, _NEWLINE_Zagra\xc4\x91e i _NEWLINE_Zaselje._NEWLINE_Poslije potpisivanja Daytonskog sporazuma, op\xc4\x87ina Travnik gotovo u cjelini u\xc5\xa1la je u sastav Federacije Bosne i Hercegovine. U sastav Republike Srpske u\xc5\xa1li su dijelovi naseljenih mjesta: Donji Kori\xc4\x87ani i Gornji Kori\xc4\x87ani\n_START_SECTION_\nPrapovijest\n_START_PARAGRAPH_\nDoline Bile i La\xc5\xa1ve su plodne, \xc5\xa1to je bio dobar uvjet za nastajanje naselja jo\xc5\xa1 prije pet tisu\xc4\x87a godina, u mla\xc4\x91em kamenom dobu. Od njih su ostali brojni arheolo\xc5\xa1ki tragovi, po \xc4\x8demu vidimo va\xc5\xbenost i zna\xc4\x8denje ovoga kraja. Tragovi naselja na prostoru Travnika se\xc5\xbeu u daleku pro\xc5\xa1lost, kada su Kelti, Iliri i Rimljani ispirali zlato iz La\xc5\xa1ve. Razlog rana ljudskog naseljavanja je pogodan zemljopisni polo\xc5\xbeaj te prirodna bogatstva La\xc5\xa1vanske doline._NEWLINE_Brojna su prapovijesna naselja na\xc4\x91ena u porje\xc4\x8dju La\xc5\xa1ve kod Travnika, kao neolitska naseobina na uzvisini Crkvinama u Turbetu kod Travnika, gdje su na\xc4\x91ene i naslage iz eneolita.\n_START_SECTION_\nStari vijek\n_START_PARAGRAPH_\nRimljani u ove krajeve sti\xc5\xbeu u Kristovoj eri i zadr\xc5\xbeali su se sve do propasti Zapadnog Rimskog Carstva 476. godine. Cijeli je kraj bio relativno gusto naseljen. Ostatci rimskih naselja su u Malom Mo\xc5\xa1unju, Puti\xc4\x8devu, Docu, Travniku i oko Turbeta i travni\xc4\x8dki kraj bio je premre\xc5\xbeen lokalnim putevima naslonjenih na glavnu prometnicu Salona - Argentaria. Starorimska nekropola i kasnoanti\xc4\x8dki mauzolej su na Crkvinama. Gospodarstvo u rimskom razdoblju nosilo je rudarstvo. Intenzivno se eksploatirala \xc5\xbeeljezna ruda\xc4\x8da o \xc4\x8demu svjedo\xc4\x8de ostatci \xc5\xbeeljezne troske. U dolini La\xc5\xa1ve bio je i jedan od bogatijih rudnika zlata, \xc5\xa1to nam potvr\xc4\x91uju mnogobrojne gomile pijeska koje stoje uz rije\xc4\x8dne obale.\n_START_SECTION_\nSrednji vijek\n_START_PARAGRAPH_\nU sredi\xc5\xa1tu ovoga prostora u srednjem vijeku nastala je \xc5\xbeupa La\xc5\xa1va. U drugoj polovici 11. stolje\xc4\x87a izgra\xc4\x91en je Stari grad, tvr\xc4\x91ava koja nadvisuje dana\xc5\xa1nji Travnik. Povoljni zemljopisni polo\xc5\xbeaj, smje\xc5\xa1taj, strate\xc5\xa1ka i prometna funkcija ovog prostora uvjetovali su da je podignuta je obrambena tvr\xc4\x91ava (ka\xc5\xa1tel), koju mo\xc5\xbeemo smatrati postankom Travnika. Zbog prije opisanih povoljnih \xc4\x8dimbenika Travnik je to u\xc4\x8dinilo upravnim, politi\xc4\x8dkim i gospodarstvenim sredi\xc5\xa1tem \xc5\xa1ireg podru\xc4\x8dja.  \xc5\xbdupa La\xc5\xa1va na \xc4\x8dijem je podru\xc4\x8dju Travnik _NEWLINE_Tijekom srednjeg vijeka podru\xc4\x8dje dana\xc5\xa1njeg Travnika nalazilo se na posjedima vojvode Hrvoje Vuk\xc4\x8di\xc4\x87a Hrvatini\xc4\x87a. _NEWLINE_Pored ve\xc4\x87 postoje\xc4\x87eg ve\xc4\x87inskog katoli\xc4\x8dkog hrvatskog stanovni\xc5\xa1tva, krajem 1300-ih po\xc4\x8dela su migracijska kretanja koja su pridonijela ve\xc4\x87em broju katoli\xc4\x8dkog hrvatskog stanovni\xc5\xa1tva od ostalih na podru\xc4\x8dju travni\xc4\x8dkog kotara.\n_START_SECTION_\nOsmanska okupacija\n_START_PARAGRAPH_\nNakon \xc5\xa1to su Osmanlije okupirali Bosnu, Travnik se zbog povoljna polo\xc5\xbeaja i dalje nastavio razvijati. Razvio se kao trgova\xc4\x8dko-obrtno sredi\xc5\xa1te.Zbog tih okolnosti Travnik je imao rastu\xc4\x87u hrvatsku katoli\xc4\x8dku populaciju. Dolazak Osmanlija pridonio je pojavi pravoslavnog stanovni\xc5\xa1tva. Dolazak im datira u vrijeme osmanskog osvajanja i ne\xc5\xa1to poslije osmanskog osvajanja. Prvi pravoslavci bili su akind\xc5\xbeije, a drugi su bili katolici koji su pre\xc5\xa1li na pravoslavlje koji su zbog povla\xc5\xa1tena polo\xc5\xbeaja pravoslavaca u Osmanskom Carstvu, te represalija na katolike od strane Osmanlija i pravoslavne hijerarhije._NEWLINE_Prvi pisani spomen Travnika datira iz 1463. godine, kada kroz njega prolazi sultan Mehmed II. El-Fatih u svom pohodu na Jajce._NEWLINE_Va\xc5\xbenost grada narasla je 1669. kad je bosanski vezir premjestio vezirsku rezidenciju iz Sarajeva u Travnik. Ostao je rezidencijom, uz manje prekid skoro 143 godine. U 17. i 18. stolje\xc4\x87u narastao je broj muslimana u travni\xc4\x8dkoj okolici. Brojno muslimansko stanovni\xc5\xa1tvo nastalo je ubrzanim procesom  islamiziranja. Brojni izgubljeni ratovi Osmanlija protiv Austrije rezultirali su dolaskom muhad\xc5\xbeira iz krajeva koje je Osmansko Carstvo izgubilo u ratovima. U 18. stolje\xc4\x87u bio je gospodarski napredak vezirskog razdoblja \xc4\x8dega je posljedica vrlo intenzivno naseljavanje grada muslimanskim obiteljima. Ipak, Travnik je postupno zaostajao u usporedbi sa susjednom Zenicom.  _NEWLINE_Povratkom vezirske rezidencije u Sarajevo dosta je muslimanskih obitelji odselilo u Sarajevo. Zbog toga poslije po dolasku Austro-Ugarske nije bilo zna\xc4\x8dajna iseljavanja muslimana iz Travnika u Tursku i zemlje koje su jo\xc5\xa1 bile pod osmanskom vla\xc5\xa1\xc4\x87u. 1806. godine, Francuska otvara svoje poslanstvo u Travniku, a 1807. godine se za tim primjerom povodi i Austro-Ugarska. Francuski je konzul bio Pierre David. Pridonio je na gospodarskom polju i me\xc4\x91usobnoj trgovini Bosne i ju\xc5\xbenih hrvatskih krajeva pod francuskom vla\xc5\xa1\xc4\x87u (Ilirske pokrajine), a njegova su izvje\xc5\xa1\xc4\x87a va\xc5\xbean povijesni izvor. _NEWLINE_1851. je godine postao upravno sredi\xc5\xa1te za cijelu BiH tj. glavni grad pokrajine.\n_START_SECTION_\nAustro-Ugarska\n_START_PARAGRAPH_\nDolazak katoli\xc4\x8dke dr\xc5\xbeave Austro-Ugarske donio je posvema\xc5\xa1nji napredak. Napokon su napravljene duboke gospodarske, socijalne, politi\xc4\x8dke i dr. promjene. U\xc4\x8dinkovita nova dr\xc5\xbeava u kratkom je roku organizirala novu upravu, sudstvo, vojsku, osuvremenila promet, unaprijedila prosvjetu, zdravstvo i komunalnu slu\xc5\xbebu. Industrijalizacija je dolaskom Austro-Ugarske kona\xc4\x8dno do\xc5\xa1la u BiH. Sveop\xc4\x87em podizanju BiH iz zaostalosti pridonijelo je \xc5\xa1to je habsbur\xc5\xa1ka dr\xc5\xbeava stimulirala dolazak stru\xc4\x8dnog osoblja te priljev austro-ugarskog i drugog europskog kapitala. Iz zaostalog dru\xc5\xa1tva s razine ranog feudalizma, do\xc5\xa1ao je razvijeni kapitalizam. Nakon austro-ugarskog zaposjedanja Bosne i Hercegovine, motiviranog prodorom na Istok ali i sre\xc4\x91ivanjem nesre\xc4\x91enih neprilika u BiH zbog kojih su bili \xc4\x8desti ustanci bh. raje pa se Austro-Ugarska umije\xc5\xa1ala u odnose raje i osmanske vlasti.  _NEWLINE_Izostanku velikog iseljavanja muslimana pridonijelo je \xc5\xa1to je Austro-Ugarska donijela sa sobom jo\xc5\xa1 jednu ba\xc5\xa1tinu zapadne kr\xc5\xa1\xc4\x87anske civilizacije: slobode svim stanovnicima, zajam\xc4\x8dena za\xc5\xa1tita imovine i ravnopravnost svih stanovnika pred zakonom,  \xc4\x8dega nije bilo u osmanskim vremenima, kad su kr\xc5\xa1\xc4\x87ani bili obespravljeni, pogotovo katolici. Dolaskom stru\xc4\x8dnog osoblja sa zapada pridonijelo je doseljavanju Hrvata i drugih katolika iz krajeva izvan BiH. Promijenila se vjerska, narodnosna i socijalno-ekonomska struktura grada. Narastao je udio drugih nacionalnosti u odnosnu na broju katoli\xc4\x8dkih i muslimanskih Hrvata. Udio muslimanskih vjernika opao je za 21% u prvih 30 godina austro-ugarske vlasti, sa 60-ak\xc2\xa0% na 40-ak\xc2\xa0%._NEWLINE_Poslije zaposjedanja Travnik se razvija u zapadnom stilu, gradi se gimnazija, \xc5\xbeeljeznica, uvodi se elektri\xc4\x8dna energija, a 1890. godine veoma kratko vrijeme radi i Teolo\xc5\xa1ki fakultet, kao prva visoka \xc5\xa1kola u novijoj pro\xc5\xa1losti Bosne. Travnik je tad bio sjedi\xc5\xa1te okruga. _NEWLINE_Susjedna je Zenica napredovala br\xc5\xbee od Travnika. Jo\xc5\xa1 1879. Travnik je bio triput naseljeniji od Zenice. Netom nakon pripajanja BiH 1910. Zenica je imala 500 stanovnika vi\xc5\xa1e, a krajem austro-ugarske vlasti ve\xc4\x87 tisu\xc4\x87u vi\xc5\xa1e.\n_START_SECTION_\nKraljevina Jugoslavija\n_START_PARAGRAPH_\nZa vrijeme kraljevine Jugoslavije, Travnik je promijenio uloge u lokalnoj upravi i samoupravi. Od 1922. je bio sjedi\xc5\xa1tem oblasti. Od 1929. pripadao je Drinskoj banovini sa sjedi\xc5\xa1tem u Sarajevu.\n_START_SECTION_\nNezavisna Dr\xc5\xbeava Hrvatska\n_START_PARAGRAPH_\nU toku Drugog svjetskog rata, bio je u sastavu Nezavisne Dr\xc5\xbeave Hrvatske. Bio je sjedi\xc5\xa1te La\xc5\xa1va-Gla\xc5\xbe od 1941. godine. Preustrojem 1944. ta je velika \xc5\xbeupa ukinuta, a Travnik je postao sjedi\xc5\xa1te velike \xc5\xbeupe La\xc5\xa1va-Pliva (prvotno La\xc5\xa1va-Rama), nastale spajanjem velikih \xc5\xbeupa La\xc5\xa1ve i Gla\xc5\xbea i Plive i Rame._NEWLINE_Sile Osovine napale su Kraljevinu Jugoslaviju 6. travnja 1941. i napad je pro\xc5\xa1ao je gotovo nezapa\xc5\xbeeno te je dosta kasnila vijest o tome. Razlog je udaljenost Travnika od glavnih gradskih i vojnih sredi\xc5\xa1ta i glavnih prometnica i od pravaca njema\xc4\x8dkog napada, pa ovdje nije bilo ratnih sukoba. Tad je u Travniku bilo sjedi\xc5\xa1te 27. puka Vojske Kraljevine Jugoslavije, stacioniran u Travniku, nakon mobilizacije istog je dana napada pre\xc5\xa1ao Savu kod Broda te po\xc5\xa1ao dalje po Slavoniji. 10. travnja progla\xc5\xa1ena je NDH i u\xc5\xa1ao je Travnik u sastav te dr\xc5\xbeave. Ovuda je pro\xc5\xa1ao i \xc4\x90a\xc4\x8dki bataljun Vojske Kraljevine Jugoslavije koji nakon 15. travnja povukao se ka Jajcu i Varcar Vakufu gdje se sukobio s njema\xc4\x8dkim snagama, jednim od rijetkih sukoba te vojske s njema\xc4\x8dkim snagama prije kapitulacije Jugoslavije 17. travnja. Njema\xc4\x8dke su snage u Travnik u\xc5\xa1le 17. travnja bez ikakva otpora. Ve\xc4\x87 22. travnja formirana je civilna i vojna vlast u Travniku. Na mjesto gradona\xc4\x8delnika imenovan je Namik Ibrahimpa\xc5\xa1i\xc4\x87, dogradona\xc4\x8delnika dr. Ivan Jelinovi\xc4\x87, veliki \xc5\xbeupan velike \xc5\xbeupe La\xc5\xa1va\xe2\x80\x93Gla\xc5\xbe dr. Nikola Tusun, do\xc5\xbeupan Muhamed Sud\xc5\xbeuk, tajnik \xc5\xbeupe Hamid Trebinjac, kotarski poglavar Marko Mati\xc4\x87, usta\xc5\xa1ki sto\xc5\xbeernik poru\xc4\x8dnik Johan Dovgan, kojega je poslije zamijenio Petar Parad\xc5\xbeik, logornik Mirko Zec Ba\xc5\xa1karad, sto\xc5\xbeernik mu\xc5\xa1ke usta\xc5\xa1ke mlade\xc5\xbei Ljuban Pu\xc5\xa1kari\xc4\x87, usta\xc5\xa1ki tabornik Travnika Drago Zli\xc4\x8dari\xc4\x87, upravitelj \xc5\xbeupske redarstvene oblasti Muhamed Smajilbegovi\xc4\x87, zapovjednik oru\xc5\xbeni\xc4\x8dkog krila Vilim \xc5\xa0vob, kojega je poslije zamijenio bojnik Bervaldi, predsjednik sudbenog stola Juraj Raef, kotarski predstojnik Vladislav Bernad\xc5\xbeikovski, a predstojnik kotarskog suda Marko Mati\xc4\x87. Crkvena je organizacija ostala ista, ostala je upravna i vojna organizacija za uspostaviti a Travnik je imao va\xc5\xbeno mjesto kao jedno od Domobranskih  popunidbenih zapovjedni\xc5\xa1tava u NDH. Sjedi\xc5\xa1te jedne od \xc5\xa1est pje\xc5\xa1a\xc4\x8dkih pukovnija NDH iz BiH bilo je u Travniku. Domobransko organiziranje i\xc5\xa1lo je br\xc5\xbee od usta\xc5\xa1ke vojnice, premda je grad odmah dobio sto\xc5\xbeernika. Prva usta\xc5\xa1ka vojna postrojba osnovana je dosta kasnije i tek u veli\xc4\x8dini satnije. Razlog boljeg organiziranja domobranstva valja tra\xc5\xbeiti \xc5\xa1to je Travnik bio zna\xc4\x8dajno i va\xc5\xbeno sredi\xc5\xa1te domobrana. Zapovjednik III. Zbornog podru\xc4\x8dja bio je pukovnik Kozelj, zapovjednik mjesta pukovnik Zuch, zapovjednik 9. pje\xc5\xa1a\xc4\x8dke pukovnije bio je prvo Artur Gustovi\xc4\x87, a potom jedno vrijeme potpukovnik \xc5\xa0ram, a poslije njega pukovnik Franjo \xc5\xa0merc. Demarkiranjem utjecajnih zona Njema\xc4\x8dke i Italije u NDH Travnik je pripao njema\xc4\x8dkoj zoni._NEWLINE_Grad je \xc5\xbeivio u relativnoj sigurnosti i u njemu je bilo i mnogo izbjeglica. 15. studenoga 1943. prvi su ga put napali. Napalo ga je 10 tisu\xc4\x87a \xc4\x8detnika i partizana srpske 6. li\xc4\x8dke brigade i bosanskog korpusa. Grad je branilo 2,5 tisu\xc4\x87e hrvatskih branitelja \xe2\x80\x93 katolika i muslimana \xe2\x80\x93 koji su odbili taj napad. \xc4\x8cetnikopartizanima je zatrebala zra\xc4\x8dna potpora. Od Saveznika su zatra\xc5\xbeili pomo\xc4\x87 i oni su u zra\xc4\x8dnom napadu 4. sije\xc4\x8dnja 1944. bombardirali Travnik baciv\xc5\xa1i 500 aviobomba, pri \xc4\x8demu su ubili 120 gra\xc4\x91ana Travnika. Partizanska blokada Travnika potrajala je do 19. listopada 1944. kad su novim napadom ja\xc4\x8dim snagama razine divizija uspjeli osvojiti grad 22. listopada 1944. godine. U Titovoj Jugoslaviji ovaj je dan bio slavljen kao "dan oslobo\xc4\x91enja grada". Travnik je tad bio prepun izbjeglica koje su se s pravom bojale \xc4\x8detniko-partizana. Uslijedilo je pravo etni\xc4\x8dko \xc4\x8di\xc5\xa1\xc4\x87enje. Uslijedilo je pokolj u "\xc4\x8di\xc5\xa1\xc4\x87enju" grada koji je trajao osam dana. Samo u pokolju po\xc4\x8dinjenom 24. listopada ubili su oko 800 gra\xc4\x91ana Travnika i manji broj hrvatskih vojnika. Zbog razmjera pokolja to je "\xc4\x8di\xc5\xa1\xc4\x87enje" poprimio je razmjere genocida. Grad je bio prakti\xc4\x8dno poplo\xc4\x8dan ljudskim kosturima. Hrvatske su snage opet oslobodile Travnik od jugopartizansko-\xc4\x8detni\xc4\x8dke krvave okupacije 8. sije\xc4\x8dnja 1945., no ve\xc4\x87 22. velja\xc4\x8de 1945. \xc4\x8detniko-partizani opet su zauzeli grad. Novo jugopartizansko osvajanje donijelo je izgaranje grada do temelja. Zapalili su velebno vjersko sredi\xc5\xa1te, a u po\xc5\xbearu su izgorjeli arhiv, knji\xc5\xbenica, umjetni\xc4\x8dke zbirke, crkveno ruho, oltari i orgulje. Tzv. partizanski \xe2\x80\x9coslobodioci\xe2\x80\x9d  22. velja\xc4\x8de 1945. ubili su 13 profesora i u\xc4\x8denika Isusova\xc4\x8dke gimnazije u Travniku, brojne civile i vojno osoblje. Travni\xc4\x8dka strati\xc5\xa1ta jo\xc5\xa1 nisu ozna\xc4\x8dena spomen-obilje\xc5\xbejima.\n_START_SECTION_\nRatna BiH\n_START_PARAGRAPH_\nPodru\xc4\x8dje Sredi\xc5\xa1nje Bosne obuhva\xc4\x87eno je velikosrpskim teritorijalnim pretenzijama prema prema planu Krajina-92 Banjolu\xc4\x8dkog korpusa JNA. Po njemu su ciljali zauzeli Jajce, Bugojno, Travnik i Kotor Varo\xc5\xa1 te Usora i \xc5\xbdep\xc4\x8de radi spajanja Tesli\xc4\x87a i upori\xc5\xa1ta na Ozrenu. Srednjobosanske hrvatske snage u toj su najosjetljivijoj fazi rata bile klju\xc4\x8dne u zaustavljanju srpskih paravojnih snaga na Komaru, Mravinjcu i Vla\xc5\xa1i\xc4\x87u. Tada je muslimansko vodstvo u Sarajevu mimo Hrvata radilo na aran\xc5\xbemanu s tzv. JNA poku\xc5\xa1avaju\xc4\x87i ju pretvoriti u nekakvu vojsku BiH. Od travnja 1992. godine pripadnici srpskih paravojnih snaga i tzv. JNA napadaju civilno pu\xc4\x8danstvo Op\xc4\x87ine Travnika i ostale prostore Sredi\xc5\xa1nje Bosne. Zborno podru\xc4\x8dje HVO Vitez na prolje\xc4\x87e 1992. godine oslobodio je bez borbe vojarnu u Travniku i drugdje po Srednjoj Bosni (Busova\xc4\x8da, Novi Travnik, Kiseljak, Vitez). Tek su za skladi\xc5\xa1te oru\xc5\xbeja u Slimenima kod Travnika poduzeli oru\xc5\xbeanu akciju, pri \xc4\x8demu su poginula dvojica pripadnika HVO Vitez, a JNA je za osvetu iz zrakoplova raketirala Busova\xc4\x8du. Hrvati su uspostavili obranu. Travni\xc4\x8dka brigada HVO-a i pripadnici postrojbi Zbornog podru\xc4\x8dja HVO-a Vitez uspostavili su obrambene crte na padinama Vla\xc5\xa1i\xc4\x87a u du\xc5\xbeini od 60 kilometara. Odlu\xc4\x8dili su poduzeti akciju zauzimanja strate\xc5\xa1ki va\xc5\xbene kote Galice. 14. svibnja 1992. snage HVO oslobodile su strate\xc5\xa1ki va\xc5\xbenu kotu Galicu (1460 m), s koje se vidi La\xc5\xa1vanska dolina. Vojni i politi\xc4\x8dki \xc4\x8delnici HVO Sredi\xc5\xa1nje Bosne  pozvali su tada\xc5\xa1nje muslimanske vojne \xc4\x8delnike da im se u toj operaciji pridru\xc5\xbee. Nisu se pridru\xc5\xbeili i bila je to prva izdaja koje su po\xc4\x8dinile snage tzv. Armije BiH u Sredi\xc5\xa1njoj Bosni. Sutradan 15. svibnja velikosrpske snage su ih zarobile i pobile i to je bio prvi je masovni zlo\xc4\x8din kojeg su srpske paravojne snage po\xc4\x8dinile nad Hrvatima u Sredi\xc5\xa1njoj Bosni. Nakon ovoga zlo\xc4\x8dina srpske su paravojne snage napale i okupirale devet hrvatskih sela na podru\xc4\x8dju op\xc4\x87ine Travnik te protjerale 5000 Hrvata stanovnika tih sela. Lipnja 1992. HVO je bez pomo\xc4\x87i tzv. Armije BiH u susjednom Novom Travniku oslobodio tvornicu oru\xc5\xbeja Bratstvo. Tad je do\xc5\xa1lo do sukoba izme\xc4\x91u HVO-a i tzv. Armije BiH jer su bo\xc5\xa1nja\xc4\x8dko-muslimanski vojnici smatrali da im dio oru\xc5\xbeja pripada._NEWLINE_Podru\xc4\x8dje Travnika 1993. godine je bilo popri\xc5\xa1tem etni\xc4\x8dkog \xc4\x8di\xc5\xa1\xc4\x87enja koje su po\xc4\x8dinili pripadnici Armije BiH nad tamo\xc5\xa1njim autohtonim Hrvatima. Po\xc4\x8detak lipnja 1993. u\xc5\xa1ao je u crnu knjigu povijesti travni\xc4\x8dkih Hrvata. Velikobo\xc5\xa1nja\xc4\x8dka agresorska tzv. Armija BiH nije po\xc5\xa1tedila niti jednu od sedam travni\xc4\x8dkih \xc5\xbeupa. Nakon kratkih borbi od 6. do 10. lipnja kad su velikobo\xc5\xa1nja\xc4\x8dki napada\xc4\x8di zauzeli grad, a do 14. lipnja kontrolirali cestu prema Zenici. _NEWLINE_Travni\xc4\x8dki Hrvati do\xc5\xbeivjeli su tad nezapam\xc4\x87en progon i stradanja. Tog su lipnja posebno su stradale \xc5\xbeupe Gu\xc4\x8da Gora i Brajkovi\xc4\x87i i u samo nekoliko dana velikobo\xc5\xa1nja\xc4\x8dki agresori ubili su 137 hrvatskih civila i branitelja.  Pripadnici Armije BiH po\xc4\x8dinili su masovne zlo\xc4\x8dine, a 8. lipnja 1993., ubili su 37 Hrvata u selu Maljinama (Biko\xc5\xa1i), koje su prvo zarobili pa strijeljali i do lipnja 2017. 19 tijela nisu prona\xc5\xa1li. Britanski unproforci spasili su da se ne dogodi jo\xc5\xa1 ve\xc4\x87a tragedija kad su muslimanske snage, koje su pucale po civilima koji su se povla\xc4\x8dili u \xc5\xa1umu, namjeravale napasti samostan u koji se sklonilo 180 hrvatskih civila. Vojna akcija tzv. Armije RBIH nije bila nikakva akcija "osloba\xc4\x91anja" niti dovo\xc4\x91enje tog kraja pod upravu sredi\xc5\xa1nje bo\xc5\xa1nja\xc4\x8dke vlasti u Sarajevu. Djela su pokazala prave namjere bo\xc5\xa1nja\xc4\x8dkih aktera: etni\xc4\x8dki o\xc4\x8distiti Srednju Bosnu od Hrvata, Srba i svih kr\xc5\xa1\xc4\x87ana. Do kraja rata protjerali su s podru\xc4\x8dja op\xc4\x87ine Travnik protjerano 19.600 Hrvata, ubili 124 hrvatska civila, 427 branitelja (pripadnika HVO-a), od velikobo\xc5\xa1nja\xc4\x8dkih agresora i njihovih mud\xc5\xbeahedinskih pomaga\xc4\x8da stradali su skoro svi katoli\xc4\x8dki sakralni objekti, hrvatski domovi su poru\xc5\xa1eni, a imovina Hrvata temeljito oplja\xc4\x8dkana. Srbe su gotovo iskorijenili iz Travnika, od kojih je ostalo jedva 1% prijeratnog broja._NEWLINE_U spomen na poginule Hrvate u ovoj agresiji podignuto je sredi\xc5\xa1nje spomen-obilje\xc5\xbeje na prijevoju Ovnaku, a na Prahuljama, ratnom groblju, tako\xc4\x91er je mjesto na kojem se za obljetnice pola\xc5\xbeu vijenci i pale svije\xc4\x87e.\n_START_SECTION_\nPoslijeratna BiH\n_START_PARAGRAPH_\nTravni\xc4\x8dka op\xc4\x87ina neposredno pred rat popisom imala je 70.747 stanovnika, od \xc4\x8dega 31.813 Muslimana, 26.118. Hrvata 7.777 Srba te ostalih 5.039, u kojima su ve\xc4\x87inom bili pripadnici prvih triju naroda izja\xc5\xa1njenih kao Jugoslaveni. _NEWLINE_30. lipnja 2016. godine su nakon vi\xc5\xa1e od dvije godine \xc4\x8dekanja i politi\xc4\x8dkih nesuglasica, kona\xc4\x8dno objavljeni rezultati popisa iz 2013. godine. Rezultati su bili iznena\xc4\x91uju\xc4\x87i za Hrvate travni\xc4\x8dkog kraja, s obzirom na to da su najve\xc4\x87e \xc5\xbertve velikobo\xc5\xa1nja\xc4\x8dke agresije, da su pretrpili etni\xc4\x8dko \xc4\x8di\xc5\xa1\xc4\x87enje (20.000 protjeranih) i sve opstrukcije povratka (ubojstva i drugi na\xc4\x8dini) ote\xc5\xbeavanjem i sprje\xc4\x8davanjem, kako sa strane bo\xc5\xa1nja\xc4\x8dkih partnera, tako i sa strane me\xc4\x91unarodne zajednice. U Srednjobosanskoj \xc5\xbeupaniji je popisom utvr\xc4\x91eno da najvi\xc5\xa1e stanovnika \xc5\xbeivi u op\xc4\x87ini Travniku te da u ovom gradu i najvi\xc5\xa1e i Bo\xc5\xa1njaka, i Hrvata, i Srba. Popisni ishod bio je o\xc4\x8dekivan za Bo\xc5\xa1njake i Srbe, no iznena\xc4\x91uju\xc4\x87i za Hrvate, jer se o\xc4\x8dekivalo da vi\xc5\xa1e Hrvata \xc5\xbeivi u Vitezu, Jajcu i Kiseljaku nego u Travniku, \xc5\xa1to se mo\xc5\xbee smatrati pozitivnim._NEWLINE_Razmjere etni\xc4\x8dkog \xc4\x8di\xc5\xa1\xc4\x87enja i preseljavanja pokazale su brojke: Bo\xc5\xa1njaci, koji su ve\xc4\x87ina predratnih Muslimana, porasli su za 3.835 ili 12,05%, na 35.648. Broj Hrvata je 15.105, manje za 11.016 ili 57,82%. Srbi su gotovo iskorijenjeni, ostalo ih je tek 604, odnosno 7.173 ili 99,92% manje. _NEWLINE_Radi za\xc5\xa1tite interesa hrvatskog naroda, predstavnici stranaka s hrvatskim predznakom (predstavnici HDZ-a BiH, HDZ-a1990, HKDU-a BiH, HSP-a i HSS-a), brojni hrvatski du\xc5\xbenosnici te predstavnici udruga potpisali su 8. travnja 2016. dokument Promemoriju travni\xc4\x8dkih Hrvata. Popis potpisnika pove\xc4\x87an je potpisivanjem u Hrvatskom domu na Dolcu. Potporu su dale sve hrvatske stranke s prostora op\xc4\x87ine Travnik, kao i sve hrvatske udruge proistekle iz Domovinskog rata, svoju potporu ovom dokumentu dale su MZ: Kori\xc4\x87ani, Potkraj, Paklarevo, Kraljevice, Kalibunar, Pirota, Dolac na La\xc5\xa1vi, Nova Bila, Pokraj\xc4\x8di\xc4\x87i, Gu\xc4\x8da Gora i Grahov\xc4\x8di\xc4\x87i. Promemorija te\xc5\xbei ispravljanju nepravde i promjenama u ustroju Travnika, od sustava odlu\xc4\x8divanja do izbora. Izjedna\xc4\x8davanjem prava Hrvata i jednako ure\xc4\x91enje Travnika i Mostara, kao \xc5\xa1to su amandmani na ustave Federacije BiH (Amandman XXV) i Srednjobosanske \xc5\xbeupanije (Amandman IX) predvi\xc4\x91ali, dovelo bi da Hrvatima ne bi bilo straha od bo\xc5\xa1nja\xc4\x8dkih politi\xc4\x8dkih elita, jer se godinama ponavljalo stanje da su hrvatske stranke optere\xc4\x87ene strahom od majorizacije u izbornu kampanju i\xc5\xa1le u koaliciji. Na Promemoriju su Hrvati bili prisiljeni jer nakon potpisivanja Op\xc4\x87eg okvirnog sporazuma za mir u BiH uslijedila su nepravdena rje\xc5\xa1enja, neprincipijelna i nedosljedna politika predstavnika dijela Me\xc4\x91unarodne zajednice prema Hrvatima op\xc4\x87ine Travnik. Promemorijom je Travnik bio zami\xc5\xa1ljen kao grad jednaka ustroja poput Mostara, \xc5\xa1to proistje\xc4\x8de iz \xc4\x8dinjenice da je sjedi\xc5\xa1te \xc5\xbeupanije s posebnim re\xc5\xbeimom. Unato\xc4\x8d obvezama koje su preuzete, a koje nisu nikada izvr\xc5\xa1ene i realizirane, pravilno ure\xc4\x91enje statusa i djelovanja vlasti grada Travnika nije ostvareno zbog intervencije visokog predstavnika (OHR) koji nije postupio jednako i o\xc4\x8dekivano, nego umjesto arbitrarno postupio je pristrano. _NEWLINE_Ni godinu dana poslije Promemorije, Hrvati nisu imali razloga biti zadovoljno zbog izostanka adekvatne reakcije kod bo\xc5\xa1nja\xc4\x8dkih partnera. Nije bilo pomaka u poku\xc5\xa1ajima novog ure\xc4\x91enja Travnika. Za razliku od Mostara, za Travnik nije bilo politi\xc4\x8dke volje kako u redovima me\xc4\x91unarodne zajednice tako i kod bo\xc5\xa1nja\xc4\x8dkih partnera. Na javnoj tribini odr\xc5\xbeanoj povodom godi\xc5\xa1njice Promemorije, zaklju\xc4\x8deno je da je jasno bilo od po\xc4\x8detka da se status Travnika mora vezati uz status Mostara budu\xc4\x87i da se u oba slu\xc4\x8daja radi o sjedi\xc5\xa1tima dviju \xc5\xbeupanija koje se \xc4\x8desto smatra i kralje\xc5\xbenicom Federacije BiH.\n_START_SECTION_\nGospodarstvo\n_START_PARAGRAPH_\nGospodarstvo travni\xc4\x8dke regije, koja nikada nije bila jako razvijena, devastirano je tijekom rata, u ranim 1990-tim. Danas, ve\xc4\x87ina stanovni\xc5\xa1tva regije bavi se tipi\xc4\x8dno ruralnim poslovima, kao \xc5\xa1to su poljoprivreda i sto\xc4\x8darstvo. \xc5\xa0to se ti\xc4\x8de urbane industrije, Travnik ima nekoliko tvornica, koje proizvode sve, od \xc5\xbeigica do namje\xc5\xa1taja. Proizvodnja zdrave hrane je, tako\xc4\x91er, aktualna u regiji, posebno proizvodnja mesa i mlijeka.\n_START_SECTION_\nTurizam\n_START_PARAGRAPH_\nKao i u mnogim drugim bosanskim gradovima, turizam Travnika je uveliko zasnovan na povijesti i geografiji. Obli\xc5\xbenja planina Vla\xc5\xa1i\xc4\x87 jedna je od najve\xc4\x87ih u Bosni i Hercegovini, \xc5\xa1to je \xc4\x8dini odli\xc4\x8dnim mjestom za skijanje, pje\xc5\xa1a\xc4\x8denje i sanjkanje. Zbog toga \xc5\xa1to turizam nije jak u gradu, Vla\xc5\xa1i\xc4\x87 je glavna turisti\xc4\x8dka atrakcija._NEWLINE_Grad Travnik je tako\xc4\x91er vrlo interesantan. Mnoge gra\xc4\x91evine, koje potje\xc4\x8du iz osmanskog perioda, dobro su o\xc4\x8duvane, kao na primjer brojne d\xc5\xbeamije, orijentalne ku\xc4\x87e, sahat kula, te \xc4\x8desme. Stari dio grada datira iz ranog 15. stolje\xc4\x87a.\n_START_SECTION_\nObrazovanje\n_START_PARAGRAPH_\nOd 2007. g. u Travniku djeluje privatno sveu\xc4\x8dili\xc5\xa1te koje je u po\xc4\x8detku obuhva\xc4\x87alo \xc4\x8detiri fakulteta (Fakultet za menad\xc5\xbement i Kineziolo\xc5\xa1ki fakultet, u Travniku, te Pravni i Grafi\xc4\x8dki fakultet u Kiseljaku). Poslije su u sastav sveu\xc4\x8dili\xc5\xa1ta u\xc5\xa1la jo\xc5\xa1 4 fakulteta._NEWLINE_U Travniku se nalazi Katoli\xc4\x8dki \xc5\xa1kolski centar Petar Barbari\xc4\x87, koji ima osnovnu \xc5\xa1kolu i op\xc4\x87u gimnaziju koju poha\xc4\x91aju "interni" u\xc4\x8denici (u\xc4\x8denici iz udaljenijih op\xc4\x87ina-internisti i sve\xc4\x87eni\xc4\x8dki kandidati-sjemeni\xc5\xa1tarci) i "eksterni" u\xc4\x8denici (iz Travnika i susjednih op\xc4\x87ina).\n_START_SECTION_\nKultura\n_START_PARAGRAPH_\nTravnik ima sna\xc5\xbenu kulturu, koja datira jo\xc5\xa1 iz perioda, kada je ovaj grad bio sjedi\xc5\xa1te vezira Osmaskog Carstva, odgovornih za Bosanski ejalet. Stari dio Travnika postoji jo\xc5\xa1 od vremena bosanske nezavisnosti, od prve polovice 15. stolje\xc4\x87a. _NEWLINE_U gradu se nalaze brojne d\xc5\xbeamije i crkve, kao i grobovi va\xc5\xbenih povijesnih li\xc4\x8dnosti, te odli\xc4\x8dni primjeri osmanske arhitekture. Gradski muzej, izgra\xc4\x91en 1950. godine, je jedna od najimpresivnijih kulturnih institucija u regiji._NEWLINE_Hrvatsko amatersko kazali\xc5\xa1te Travnik od 1995. godine._NEWLINE_Travni\xc4\x8dki karneval, kojeg organizira Hrvatsko kulturno dru\xc5\xa1tvo Napredak, podru\xc5\xbenica Travnik. Pred zavr\xc5\xa1etak Karnevala u Travniku je "Maskenbal" ili "Velike ma\xc4\x8dkare" u HAK Travnik u Jankovi\xc4\x87ima._NEWLINE_Travni\xc4\x8dki \xc4\x87evap je lokalni brend tradicionalne kuhinje BiH.'